Document ID: /roh_data/filtered/fineweb-2-filterrobots_roh.jsonl.gz/68393

Ir a far cumpras, cun il tren, spassegiond en citad ubain en ina ustaria nobla – e tut quai senza chalzers. Quel experiment fa la Marella. Durant dus dis esi scumandà da trair en soccas, stgalfins u chalzers. Cun quai fa la Marella part dad in trend. Cun la conscienza da sanadad creschenta n'è ir a pe blut gia daditg betg pli mo insatge per hippies. Anzi datti adina pli bleras sendas per ir a pe blut. Perfin ina vaira subcultura da persunas che van bunamain mo a pe blut tras la vita datti. Nairas uras da dar ina giada in'egliada engiu – sin noss pes.
Nus umans smatgain noss pes di per di en chalzers memia stretgs, memia dirs, nunadattads, savens er memia pitschens. Quai po chaschunar defurmitads dals pes. Ultra da quai èn oz blers chalzers mitigiads uschia ch'il pe sez na sto e na po gnanc pli prestar bler e na vegn uschia era betg trenà.
Perquai empruvain nus da trenar ils pes cun ir a pe blut durant dus dis, vegnin a savair in u l'auter detagl interessant dad in ortoped davart la sanadad dal pe, e laschain far ina massascha da las zonas da reflex dals pes. E – nus guardain quasi sin ils pes d'in um che chamina fitg savens a pe blut e sin quels d'ina ballapedista professiunala.